ابھی کچھ اور کرشمے غزل کے دیکھتے ہیں احمد فراز کی غزلیں
ابھی کچھ اور کرشمے غزل کے دیکھتے ہیں 
فرازؔ اب ذرا لہجہ بدل کے دیکھتے ہیں 
جدائیاں تو مقدر ہیں پھر بھی جان سفر 
کچھ اور دور ذرا ساتھ چل کے دیکھتے ہیں 
رہ وفا میں حریف خرام کوئی تو ہو 
سو اپنے آپ سے آگے نکل کے دیکھتے ہیں 
تو سامنے ہے تو پھر کیوں یقیں نہیں آتا 
یہ بار بار جو آنکھوں کو مل کے دیکھتے ہیں 
یہ کون لوگ ہیں موجود تیری محفل میں 
جو لالچوں سے تجھے مجھ کو جل کے دیکھتے ہیں 
یہ قرب کیا ہے کہ یک جاں ہوئے نہ دور رہے 
ہزار ایک ہی قالب میں ڈھل کے دیکھتے ہیں 
نہ تجھ کو مات ہوئی ہے نہ مجھ کو مات ہوئی 
سو اب کے دونوں ہی چالیں بدل کے دیکھتے ہیں 
یہ کون ہے سر ساحل کہ ڈوبنے والے 
سمندروں کی تہوں سے اچھل کے دیکھتے ہیں 
ابھی تلک تو نہ کندن ہوئے نہ راکھ ہوئے 
ہم اپنی آگ میں ہر روز جل کے دیکھتے ہیں 
بہت دنوں سے نہیں ہے کچھ اس کی خیر خبر 
چلو فرازؔ کو اے یار چل کے دیکھتے ہیں